Document ID: 32013R1261

REGOLAMENT TAL-KUNSILL (UE) Nru 1261/2013
tat-2 ta’ Diċembru 2013
li jemenda r-Regolament tal-Kunsill (KE) Nru 723/2009 dwar il-qafas ġuridiku Komunitarju applikabbli għal Konsorzju għal Infrastruttura Ewropea ta’ Riċerka (ERIC)
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikoli 187 u 188 tiegħu,
Wara li kkunsidra l-proposta tal-Kummissjoni Ewropea,
Wara li l-abbozz tal-att leġislattiv ntbagħat lill-parlamenti nazzjonali,
Wara li kkunsidra l-opinjoni tal-Parlament Ewropew,
Wara li kkunsidra l-opinjoni tal-Kumitat Ekonomiku u Soċjali Ewropew (1),
Wara li kkunsidra l-opinjoni tal-Kumitat tar-Reġjuni,
Billi:
(1)
Ir-Regolament tal-Kunsill (KE) Nru 723/2009 (2) jistabbilixxi qafas ġuridiku li jistipula r-rekwiżiti u l-proċeduri għall-istabbiliment ta’ Konsorzju għal Infrastruttura Ewropea ta’ Riċerka, u l-effett ta’ dan l-istabbiliment (ERIC).
(2)
L-appoġġ u l-iżvilupp tal-infrastrutturi tar-riċerka fl-Ewropa ilhom fil-mira tal-Unjoni, kif muri l-aħħar fid-Deċiżjoni Nru 1982/2006/KE tal-Parlament Ewropew u tal-Kunsill (3) u, b’mod partikolari, fid-Deċiżjoni tal-Kunsill 2006/974/KE (4).
(3)
Il-Forum Strateġiku Ewropew għall-Infrastrutturi tar-Riċerka (ESFRI) u l-Grupp ta’ Riflessjoni dwar l-Infrastruttura elettronika (e-IRG) ipproduċew u aġġoraw l-ewwel Pjan Direzzjonali Ewropew għall-Infrastrutturi tar-Riċerka.
(4)
Mid-dħul fis-seħħ tal-qafas ġuridiku Komunitarju għal Konsorzju għal ERIC fl-2009, żewġ infrastrutturi Ewropej tar-riċerka ngħataw l-istatus ta’ ERIC.
(5)
Is-sħubija f’ERIC hija miftuħa għall-Istati Membri, għall-pajjiżi assoċjati, għall-pajjiżi terzi li mhumiex pajjiżi assoċjati u għall-organizzazzjonijiet intergovernattivi.
(6)
Il-pajjiżi assoċjati għandhom rwol integrali fit-tħejjija u fl-implimentazzjoni tal-infrastrutturi Ewropej tar-riċerka u għandhom ikunu jistgħu jipparteċipaw f’ERICs bl-istess mod bħall-Istati Membri, peress li permezz tal-appoġġ tagħhom, dawn jikkontribwixxu għall-eċċellenza xjentifika tar-riċerka tal-Unjoni u għall-kompetittività tal-ekonomija tal-Unjoni.
(7)
Sabiex tiġi ffaċilitata l-parteċipazzjoni tal-pajjiżi assoċjati f’ERICs, l-Artikolu 9(2) u (3) tar-Regolament (KE) Nru 723/2009 għandhom jiġu emendati b’tali mod li l-kontribuzzjonijiet tal-pajjiżi assoċjati jistgħu jkunu riflessi bis-sħiħ f’termini ta’ sħubija u drittijiet ta’ votazzjoni,
ADOTTA DAN IR-REGOLAMENT:
Artikolu 1
L-Artikolu 9(2) u (3) tar-Regolament (KE) Nru 723/2009 huma sostitwiti b’dan li ġej:
“2. Is-sħubija f’ERIC trid tinkludi Stat Membru u żewġ pajjiżi oħra li huma jew Stati Membri jew pajjiżi assoċjati. Jistgħu jingħaqdu iktar Stati Membri jew pajjiżi assoċjati bħala membri fi kwalunkwe ħin fuq termini ġusti u raġonevoli kif speċifikat fl-Istatuti u bħala osservaturi mingħajr drittijiet ta’ vot bil-kundizzjonijiet speċifikati f’dawk l-Istatuti. Pajjiżi terzi li mhumiex pajjiżi assoċjati kif ukoll organizzazzjonijiet intergovernattivi jistgħu wkoll isiru membri ta’ ERIC, soġġett għall-approvazzjoni tal-assemblea tal-membri msemmija fl-Artikolu 12(a), skont il-kondizzjonijiet u l-proċeduri għall-bidliet fl-isħubija msemmija fl-Istatuti tiegħu.
3. L-Istati Membri jew il-pajjiżi assoċjati għandu jkollhom b’mod konġunt il-maġġoranza tad-drittijiet ta’ votazzjoni fl-assemblea tal-membri. Fir-rigward ta’ ERIC ospitat minn Stat Membru, il-proposti biex jiġu emendati l-Istatuti tiegħu għandhom jeħtieġu l-qbil tal-maġġoranza tal-Istati Membri li huma membri ta’ dak l-ERIC.”
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri skont it-Trattati.
Magħmul fi Brussell, it-2 ta’ Diċembru 2013.

Labels: 4
11
5
7
18
15